SZEPTEMBER 21.
Keresztfelmagasztalás ünnepkörének zárása
Tropár 1. hang
[bookmark: _GoBack]Üdvözítsd, Uram, a te népedet, * és áldd meg a te örökségedet, * adj győzelmet ellenségei fölött hazánknak, *’ s kereszteddel őrizd meg a te népedet! 
Az első zsoltárcsoport után kathizma
1. hang. Minta: Habár sírod köve...
Keresztfád előtt leborulunk, Emberszerető, * mert arra szögeztek föl, mindnyájunk Élete! * Te megnyitottad rajta a Paradicsomot, Üdvözítőnk, * a hozzád hittel forduló gonosztevőnek, * és boldogságodra méltattad azt, * aki ilyen vallomást tett néked: * „Emlékezzél meg rólam, Uram!” * Fogadj el vele együtt minket is, kik így kiáltunk: * Mindnyájan bűnöket követtünk el, *’ de irgalmasságodban ne vess meg minket! 
Dicsőség... most és... 
Ugyanez
A második zsoltárcsoport után kathizma
6. hang
Alighogy fölállították keresztedet, Krisztus, * megrendültek a halál alapjai, Urunk, * mert akit az alvilág mohón nyelt el, * rettegve engedte el. * Megmutattad nekünk üdvözítésedet, ó Szent, * dicsőítünk téged, Isten Fia, *’ irgalmazz nekünk! 
Dicsőség... most és... 
Ugyanez
Kánon  
I. óda. 8. hang
Keresztet jelezvén vesszejével Mózes, * a gyalog menő Izraelnek * a Vörös-tengert megnyitá, * s leírván újra * a legyőzhetetlen győzelem jelét, * fáraó szekereit * a hullámokba temeté. * Miért is Krisztus Istenünknek énekeljünk, * mert ő megdicsőült!
A szeplőtelen szenvedés jelét önmagán már előre hirdette egykor Mózes, amikor a papok között megállt, kereszt alakban kitárta kezét és ezzel győzelmi jelet készített, úgyhogy az elvetemült Amalek erejét megsemmisítette. Ezért Krisztus Istenünknek énekeljünk, mert ő megdicsőült!
Mózes egy póznára tette föl a gyógyszert, amely a mérges, romlást hozó kígyómarást megszüntette. A földön csúszó kígyót a keresztet jelképező fához kötötte, és ezzel diadalmaskodott a csapáson. Azért énekeljünk Krisztusnak, a mi Istenünknek, mert ő megdicsőült!
Az ég a kereszt győzelmi jelét mutatta a jámbor uralkodónak, az Istenben bölcs császárnak, és azzal megalázta gonosz ellenségének gőgjét, vereséget szenvedett az eltévelyedés, és az isteni hit szerte az egész földkerekségre elterjedt. Ezért Krisztus Istenünknek énekeljünk, mert ő megdicsőült!
Katavászia 8. hang 
Keresztet jelezvén vesszejével Mózes, * a gyalogmenő Izraelnek * a Vörös-tengert megnyitá, * s leírván újra * a legyőzhetetlen győzelem jelét, * Fáraó szekereit * a hullámokba temeté. * Miértis Krisztus Istenünknek énekeljünk, *’ mert ő megdicsőült.
III. óda. 8. hang
A vessző a titok * előképének nyilvánult, * mert kivirágzása által jelölte ki a főpapot. * A hajdan terméketlen Egyháznak * most virágzott ki * a keresztfa, * a hatalomra és a megerősödésre.
Vizet adott a bottal megütött szikla a lázongó és kemény szívű népnek, és hirdette az Isten által kiválasztott Egyház titkát, melynek ereje és erőssége a kereszt.
Midőn a szeplőtelen Krisztus oldalát lándzsával átdöfték, belőle víz és vér jött ki, megújítva a szövetséget és lemosva a bűn szennyét. Azért a kereszt a hívek büszkesége és az uralkodók ereje és erőssége.
Katavászia 
A vessző a titok * kijelentésére szolgált, * mert kivirágzása által választotta az Úr a főpapot; * de a hajdan terméketlen Egyháznak ma virágzott föl * a Keresztfa *’ a hatalomra és megerősödésre.
Kathizma 
8. hang. Minta: Megértvén...
Hajdan az édenkertben a fa levetkőztette az embert, * mert gyümölcsének ízlelésével a gonosz lélek halált okozott. * De a kereszt fája az élet köntösét adta az embereknek, * mert amint a földben elültették, az egész világ betelt örömmel. * Amikor pedig fölmagasztaltan látjuk, ó hívek, * összhangban, hittel kiáltsuk Istennek: *’ Dicsőséggel teljes a te hajlékod! (kétszer)
IV. óda. 8.hang 
Hallottam, Uram, * a te gondviselésed titkát * és megértettem műveidet, * és dicsőítettem a te istenségedet! 
A keserű forrásokat a pusztában megváltoztatta egykor Mózes, kinyilvánította a pogányok megtérését a kereszt által.
A Jordán vesszővel kettéválasztott vize föltornyosult, előre jelezve az eltévelyedés kettévágását a kereszttel és a keresztséggel.
A nép dicsőségesen átvonult négy csoportban, a szövetség sátorának előrevitele mellett, kereszt alakú rendekbe tömörülve.
Csodálatosan kibontakozott az égen a kereszt, napsugarakat szórt és az egek Istenünk dicsőségét hirdették.
Katavászia 
Meghallám, Uram, * a te gondviselésed titkát, * és megértem a te műveidet, *’ és magasztalám a te Istenségedet.
V. óda. 8.hang
Ó, háromszorosan boldog fa, * melyre szögeztetett Krisztus, a Király és Úr! * Általad elbukott a fa által csaló, * általa rászedetve, * kit testileg reád függesztettek, aki Isten, * és aki békét ajándékoz a mi lelkünknek.
Előled, tiszteletreméltó keresztfa, melyre Krisztust feszítették, szégyenkezve elfordult az Édent őrző lángpallos, és a félelmetes kerub is visszavonult a reádszegezett Krisztus elől, aki békességet ajándékoz a mi lelkünknek.
Az alvilági erők, a kereszt ellenségei rettegnek a levegőbe rajzolt keresztjeltől, és menekülnek tőle, a földön élő nép és a mennyeiek viszont térdet hajtanak Krisztus előtt, aki békességet ajándékoz a mi lelkünknek.
Tündöklő sugarakkal jelenik meg a Szent Kereszt a csábítás eltévelyedésének sötétségében élő nemzetek számára, hogy őket isteni fénnyel elárasztva a reáfeszített Krisztussal egyesítse, aki békességet ajándékoz a mi lelkünknek.
Katavászia 
Ó * háromszorosan boldog fa, * melyre szegeztetett * Krisztus, a király és Úr, * s mellyel elbukott a fa által csaló * általad megcsalatva, * ki testileg felfüggesztettél a Keresztre, * ajándékozván békességet *’ a mi lelkünknek!
VI. óda. 8. hang
A tengeri szörny gyomrában Jónás * tenyereit kereszt alakban kiterjeszté * az üdvösséges kínszenvedést jelképezvén, * majd harmadnap kiszállván, * dicsőséges föltámadását ábrázolta * a testileg keresztre szegezett Krisztus Istennek, * ki harmadnapi föltámadásával, * a világot megvilágosította.
Az öregségtől meggörnyedt és betegségtől gyötört Jákob fölegyenesedett, és kezét keresztbe tette az életadó kereszt hatékonyságát hirdetve, mert az árnyéktörvény régi Írását is megújította a testben reáfüggesztett Isten, aki megszüntette az eltévelyedés lelket emésztő betegségét.
Kereszt alakban tette a kezét az isteni ihletésű Izrael az ifjak fejére, s kinyilvánította, hogy a törvényimádó nép az idősebbnek kijáró tiszteletben részesült. Amikor meg azt gyanították, hogy tévedett, nem másította meg az életadó kereszt képét, mert Krisztus Isten újabb keletű népe lesz kiválóbb, úgymond, melyet a kereszt védelmez.
Katavászia 
A tengeri szörny gyomrában Jónás * tenyereit kereszt alakban kiterjeszté * az üdvösséges kínszenvedést jelképezvén; * majd harmadnap kiszállván, * dicsőséges föltámadását ábrázolta * a testileg keresztre szegezett Krisztus Istennek, * ki harmadnapi föltámadásával *’ a világot megvilágosította.
Konták
4. hang. Mintadallam
Aki önként emelkedtél föl a keresztre, Krisztus Istenünk, * ajándékozd kegyelmedet a te rólad nevezett új népednek, * örvendeztesd meg erőddel hívő népedet, * és segítsd diadalra a rátámadó gonosszal szemben! * Hiszen a te szövetséged béke fegyvere, *’ legyőzhetetlen győzelmi jel!
Ikosz
Aki a harmadik égen túl a Paradicsomba ragadtatott el, és ott kimondhatatlan isteni igéket hallott, melyeket emberi nyelv el nem mondhat, azt írja a galatáknak: Mint az Írások kedvelői, olvassátok és értsétek, hogy – úgymond – nem dicsekedhetek mással, mint Urunk keresztjével, melyen szenvedve ő a szenvedéseket megölte. Ragadjuk meg azért mi is mindnyájan erősen az Úr keresztjét, mindnyájunk büszkeségét, mert számunkra az üdvösség fája az: a béke fegyvere, legyőzhetetlen győzelmi jel.
VII. óda. 8. hang
A gonosz zsarnok esztelen parancsa az embereket megingatá, * mert Isten elleni fenyegetést és káromlást lehelt,  * de a három ifjút az állati düh meg nem rettenté, * sem az emésztő tűz,  * hanem a harmatozó fuvallattól kísérve, * a lángok között énekelték: * Áldott vagy te, a mi atyáinknak dicsőített Istene!
Fáról vett gyümölcsöt ízlelt az első ember, és az enyészet áldozatává lett: hiszen azt az ítéletet vonta magára, hogy az életet szégyenletes módon elveszítse, és így egész nemére a test enyészetét, a betegség fertőzését hagyományozta, de mi, földiek, megújulásra találtunk a keresztfában, és hangoztatjuk: Áldott vagy te, atyáinknak Istene!
Az engedetlenség megszegte Isten parancsolatát, és halált hozott az emberekre a fa, melynek gyümölcséből idő előtt szakítottak maguknak. Ez elzárta őket az élet drága fájától, mely viszont hozzáférhető lett a szörnyű halált halt gonosztevő megtérésekor, aki hangoztatta: Áldott vagy te, atyáinknak dicsőített Istene!
József, Izrael nemzedékét szemlélve, a jogar csúcsát fogta meg, jelképezve, hogy a tiszteletreméltó kereszt lesz e királyság erőssége. Valóban ez az uralkodók dicsőséges győzelmi jele és világossága mindazoknak, akik zengik: Áldott vagy te, atyáinknak dicsőített Istene!
Katavászia 
A gonosz zsarnok esztelen parancsa az embereket megingatá, * mely Isten elleni tilalmat és utálatos káromlást lehelt, * de a három ifjút nem rettenté meg az állati düh, * sem az emésztő tűz, * hanem a Lélek harmatozó fuvallata mellett * lángok között énekelték: * Áldott vagy Te, *’ a mi és atyáink dicsőített Istene!
VIII. óda. 8. hang
A Háromsággal egyenlő számú ifjak, * áldjátok a teremtő Atya-Istent, * énekeljétek a tüzet harmattá változtató, földre szállt Igét, * és magasztaljátok a mindnyájunkat megelevenítő Lelket, * aki legszentebb mindörökké!
Fölmagasztalják most a megtestesült Isten‑Ige vérével meghintett keresztet. Énekeljetek, égi erők, ünnepeljétek az emberek megújulását! Boruljatok le Krisztus keresztje előtt, mert általa elnyeri a világ az örök föltámadást!
Kegyelem sáfárai! Emeljétek föl emberi kezekkel, szent dologhoz méltó módon a keresztet ott, ahol Krisztus Isten állott, és a lándzsát, mellyel az Isten‑Ige testét átszúrták. Járuljanak oda az összes nemzetek és dicsőítsék Isten gondviselését mindörökké!
Örüljetek hív keresztény vezetők, kiket az isteni akarat kiválasztott! Dicsekedjetek a győzelmet hozó fegyverrel, a tiszteletreméltó kereszttel, melyet Istentől nyertetek. Vele a nyugtalankodást szító ellenségeket lecsendesítitek örökre.
Katavászia 
A Háromsággal egyenlő számú ifjak, * áldjátok a teremtő Atyaistent, * énekeljétek a tüzet harmattá változtató Igét * és magasztaljátok a mindnyájunkat elevenítő Lelket, *’ aki legszentebb mindörökké.
IX. óda. 8. hang
Titkos Paradicsom * vagy te, Istenszülő, * mely megművelés nélkül * sarjadzotta Krisztust, * ki az életadó keresztfát ültette a földbe, * s most annak fölmagasztalásakor * őt imádjuk, * téged  pedig dicsőítünk.
Örvendezzen az erdő minden fája, mert megszenteltetett a természete! Krisztus ugyanis, aki ezeket kezdettől fogva növesztette, a keresztfán függ, és miatta ezt most is fölmagasztaljuk, és őt imádjuk és dicsőítjük.
Szent erőforrásnak bizonyult Isten minden bölcs embere számára a kereszt, melyen a bűnös szellemek hatalma teljesen összetört. Most pedig ennek felmagasztalásakor boruljunk le előtte, és dicsőítsük!
Nem hagytad meg a fa gyilkos keserűségét, Uram, hanem a keresztfa által tökéletesen elvetetted azt, azért szüntette meg a fa Mára vizének keserűségét is, hogy előre jelképezze a kereszt hatalmát, amit az összes égi erők magasztalnak.
Akik az ősatyát követve a sötétségben elmerültek, azokat, Uram, ma kereszteddel onnan kiemelted. És miként a bűnnel a természet teljesen elerőtlenedve elbukott, a te kereszted világossága újra egészen fölemelt minket. Azért azt mi, hívek, magasztaljuk!
Urunk, az égen rajzoltad le a mindennél dicsőségesebb, megközelíthetetlen fénnyel ragyogó keresztet, az uralkodó legyőzhetetlen fegyverét, hogy a világnak megmutasd azt a jelet, amelyet leborulással tiszteljen, s amelyet az összes égi erők magasztalnak.
Katavászia 
Titkos paradicsom * vagy te Istenszülő, * mely művelés nélkül * nevelte fel Krisztust, * ki az életadó * Keresztfát ültette a földbe, * s ki által * most felmagasztaltatva * őt imádjuk, *’ téged pedig dicsőítünk.
Fényének 
A Szent Kereszté 
Kereszt, te vagy az egész földkerekség megőrzője! Kereszt, te vagy az Egyház ékessége! Kereszt, te vagy az uralkodók ereje! Kereszt, te vagy a hívek támasza! Kereszt, te vagy az angyalok dicsősége és a démonok megsebesítője! (kétszer)
Másik 
Ma a keresztet fölmagasztalják, és megszentelődik a világ, mert te, Krisztus, aki az Atyával és a Szentlélekkel együtt uralkodol, kitártad rajta kezedet, és az egész világot a te megismerésedre vezetted. Méltasd a benned bízókat isteni dicsőségedre!
 Dicséreti sztihirák
8. hang. Minta: Ó megdöbbentő csoda...
Ó megdöbbentő csoda! * Az elevenítő ültetvény, * a legszentebb kereszt, * a magasságba emelkedve jelenik meg ma. * Ezt dicsőítik a föld minden határai, * ettől rettegnek a démonok. * Mekkora ajándékot kapnak a földiek! * Vele, Krisztus, üdvözítsd a mi lelkünket, *’ mint egyetlen irgalmas! (kétszer)
Ó megdöbbentő csoda! * Mint a magasba nyúló, élettel teli szőlőtő, * úgy emelkedik ma föl a kereszt a földből, * és Isten felé vonz mindnyájunkat, * a halált pedig teljesen elnyelte. * Ó tisztaságos Keresztfa, * rólad kapjuk az édenkerti halhatatlan eledelt, *’ Krisztust dicsőítvén. 
Ó megdöbbentő csoda! * A kereszt szélessége és hosszúsága olyan, mint az égbolté, * mert az Isten kegyelmével szentel meg mindent. * Ennek erejétől hódolnak meg a barbár nemzetek, * általa szilárdult meg a királyok kormánypálcája. * Ó isteni létra, melyen feljutunk a mennyekbe, *’ énekekben magasztalván Krisztus Urunkat.
Dicsőség... most és... 6. hang
Ma megjelenik az Úr keresztje, * és a hívők szeretettel fogadják, * és általa a test és a lélek minden betegsége meggyógyul. * Csókoljuk örömmel és félelemmel! * Félelemmel bűneink és méltatlanságunk miatt, * és örömmel az üdvösség miatt, * melyet megad a világnak a reáfeszített Krisztus Isten, *’ akinél bőséges az irgalom!
Nagy dicsőítés
Tropár 1. hang
Üdvözítsd, Uram, a te népedet, * és áldd meg a te örökségedet, * adj győzelmet ellenségei fölött hazánknak, *’ s kereszteddel örizd meg a te népedet! 


